
Text rozhodnutia
SLOVENSKÁ REPUBLIKA
UZNESENIE Ústavného súdu Slovenskej republiky
PL. ÚS 17/98 Ústavný súd Slovenskej republiky 18. augusta 1998 na neverejnom zasadnutí pléna prerokoval návrh skupiny 38 poslancov Národnej rady Slovenskej republiky vo veci súladu označených ustanovení zákona č. 80/1990 Zb. o voľbách do Slovenskej národnej rady v znení neskorších predpisov, zákona č. 468/1991 Zb. o prevádzkovaní rozhlasového a televízneho vysielania v znení neskorších predpisov a zákona č. 99/1963 Zb. Občiansky súdny poriadok v znení neskorších predpisov s Ústavou Slovenskej republiky a s Dohovorom o ochrane ľudských práv a základných slobôd a takto rozhodol: Návrh skupiny 35 poslancov Národnej rady Slovenskej republiky vo veci PL. ÚS 15/98 a návrh skupiny 38 poslancov Národnej rady Slovenskej republiky vo veci PL. ÚS 17/98 podľa § 112 ods. 1 zákona č. 99/1963 Zb. Občiansky súdny poriadok v znení neskorších predpisov v spojení s § 31a ods. 2 zákona č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení zákona č. 293/1995 Z. z. s p á j a na spoločné konanie, ktoré bude ďalej vedené pod sp. zn. PL. ÚS 15/98. Odôvodnenie:
Návrh na začatie konania podľa čl. 125 písm. a) Ústavy Slovenskej republiky doručený Ústavnému súdu Slovenskej republiky 30. júna 1998 vo veci PL. ÚS 15/98 podala skupina 35 poslancov Národnej rady Slovenskej republiky. V konaní PL. ÚS 17/98 v návrhoch doručených ústavnému súdu 15. júla 1998 a 24. júla 1998 je navrhovateľom skupina 38 poslancov Národnej rady Slovenskej republiky. V oboch prípadoch je navrhovateľom skupina poslancov podľa čl. 130 ods. 1 písm. a) ústavy a druhým účastníkom konania je Národná rada Slovenskej republiky. Predmetom konania je v oboch prípadoch označený nesúlad zákona č. 80/1990 Zb. o voľbách do Slovenskej národnej rady v znení neskorších predpisov s Ústavou Slovenskej republiky. Zákon č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení zákona č. 293/1995 Z. z., ktorým sa mení a dopĺňa zákon Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v § 31a ods. 2 ustanovil: „Ak tento zákon neustanovuje inak a povaha veci to nevylučuje, použijú sa na konanie pred Ústavným súdom primerane ustanovenia Občianskeho súdneho poriadku alebo Trestného poriadku.“. Podľa § 112 ods. 1 Občianskeho súdneho poriadku: „V záujme hospodárnosti konania môže súd spojiť na spoločné konanie veci, ktoré sa u neho začali a skutkove spolu súvisia alebo sa týkajú tých istých účastníkov.“. V konaní vedenom pod PL. ÚS 15/98 a PL. ÚS 17/98 ide o veci, ktoré sa týkajú tých istých účastníkov a zároveň spolu súvisia. Ústavný súd preto v záujme hospodárnosti konania rozhodol o spojení oboch vecí na spoločné konanie. P o u č e n i e : Proti tomuto rozhodnutiu nemožno podať opravný prostriedok. V Košiciach 18. augusta 1998

Zdroj: KAUZIS.SK – https://www.kauzis.sk/judikatura/r/ECLI:SK:USSR:2016:PL.US.17.1998.1 (dáta aktuálne k 13. 11. 2026). Záväzné je znenie zverejnené súdom.




